Niels Helveg Petersen (RV), 2010-02-23:
Også fra Det Radikale Venstre og fra mig personligt skal der lyde et tillykke til den nye forsvarsminister.
Jeg ønsker hende held til at lede arbejdet med at virkeliggøre forsvarsforliget, der som bekendt hviler på et meget bredt flertal her i Folketinget.
Lad mig føje til, at jeg synes, at det principielt er meget velkomment, at Danmark nu for første gang får en kvindelig forsvarsminister.
Det har andre lande haft, det får vi altså først nu.
Jeg vil også føje til, at efter min mening har den nye forsvarsminister alle forudsætninger for at kunne løse opgaven.
Det Radikale Venstre er som bekendt med i forsvarsforliget, hvoraf det fremgår, at Danmark også i fremtiden har brug for en kampflykapacitet til løsning af nationale og internationale opgaver.
Det står Det Radikale Venstre bag, og derfor kan vi heller ikke stemme for det forslag, der foreligger her; det beslutningsforslag, som jo i virkeligheden drejer sig om, som jeg forstår det, at der slet ikke er et behov for kampfly.
Det er vigtigt, at beslutningen om typevalg og de øvrige beslutninger, der skal følge, er velovervejede.
Nye fly vil have en meget lang levetid, vi taler vel om en levetid på i hvert fald 40 år, og lægger beslag på betydelige ressourcer.
Derfor er det vigtigt, at vi tænker os godt om.
Endnu har vi ikke det beslutningsgrundlag, vi har brug for, og derfor kan der heller ikke træffes nogen beslutning nu.
Det viser jo altså noget om, at JSF-projektet, som vel er verdens største udviklingsprojekt, også har sine vanskeligheder.
Jeg synes, det er vigtigt at understrege, hvad der sådan i forligskredsen har været en betydelig enighed om: At det er vigtigere, at vi træffer en rigtig beslutning, end at vi træffer en hurtig beslutning.
Det er min vurdering, at der ikke er tilstrækkelig tid til – på det stade, vi er nu – at træffe en beslutning i indeværende år.
Jeg vil gerne kvittere for ministerens udmærkede beskrivelse af, at når der på et tidspunkt træffes en beslutning om et foreløbigt typevalg, så er denne beslutning om et foreløbigt typevalg ikke bindende for den endelige beslutning om, hvilken type det skal være, og at en sådan beslutning om et foreløbigt typevalg ikke indebærer en beslutning om antallet eller om prisen, som først vil fremkomme efter kontraktforhandlinger, og endelig – og måske vigtigst i denne sammenhæng at understrege også for den folkelige debat – at kampflyene altså skal anskaffes inden for de rammer, der er aftalt i forsvarsforliget.
Forsvaret bliver ikke dyrere ved en beslutning om at anskaffe kampfly, end det ellers ville have været.
Der er aftalt en ramme for forsvaret, og omkostningerne ved anskaffelse af kampfly skal afholdes inden for rammen.
Vi har desværre været vidne til ganske hyppige tilfælde inden for de senere år, hvor især russiske fly har været på vej ind mod dansk territorium og har måttet afvises af danske jagerfly.
Det er da et godt eksempel på, at vi som en selvstændig nation har brug for at råde over en kampflykapacitet.
Så vil jeg egentlig sige til hr. Frank Aaen, som nu pludselig har gjort sig til talsmand for – sådan måtte jeg forstå det – at det er meget klogere at anskaffe kamphelikoptere.
Er der noget, der er kostbart, så er det kamphelikoptere.